ทองปิดลบ 1.1 ดอลล์
สัญญาทองคำตลาดนิวยอร์กปิดปรับตัวลง 1.1 ดอลล์ หลังผลเลือกตั้งกรีซสกัดอุปสงค์ทองคำ
19 มิ.ย. 2555

สัญญาทองคำตลาดนิวยอร์กปิดปรับตัวลง 1.1 ดอลล์ หลังผลเลือกตั้งกรีซสกัดอุปสงค์ทองคำ 
สัญญาทองคำตลาด COMEX (Commodity Exchange) ส่งมอบเดือนส.ค.ปรับตัวลง 1.1 ดอลลาร์ หรือ 0.07% ปิดที่ 1,627 ดอลลาร์/ออนซ์
ความคิดเห็นของนักวิเคราะห์ตลาดทองคำนิวยอร์กระบุว่า  สัญญาทองคำปิดลบเป็นวันแรกในรอบ 7 วันทำการ เนื่องจากนักลงทุนลดการถือครองทองคำซึ่งเป็นสินทรัพย์ที่ปลอดภัย หลังจากพรรคนิวเดโมเครซี (ND) ซึ่งเป็นพรรคที่สนับสนุนนโยบายรัดเข็มขัด ได้รับชัยชนะในการเลือกตั้ง โดยพรรค ND ได้คะแนน 29.66% เหนือคู่แข่งที่ไม่เห็นด้วยกับมาตรการรัดเข็มขัดอย่างพรรค Syriza ที่ได้คะแนน 26.89%
อย่างไรก็ตาม สัญญาทองคำปรับตัวลงในกรอบที่จำกัด เนื่องจากนักลงทุนบางกลุ่มยังคงเดินหน้าเข้าซื้อทองคำ อันเนื่องมาจากความวิตกกังวลเกี่ยวกับสถานการณ์ด้านการคลังของกรีซ หลังจากอัตราผลตอบแทนพันธบัตรอายุ 10 ปีของรัฐบาลสเปนพุ่งขึ้น 0.41% แตะที่ 7.29% ซึ่งเป็นระดับสูงสุดนับตั้งแต่สเปนเริ่มใช้สกุลเงินยูโรในปี 2542